ADVANC ขึ้นแท่น “ว่าที่เจ้าของใบอนุญาตคลื่น 900 MHz”
ADVANC ยันเข้าประมูล 900 MHz คาดยื่นซองประกวดราคาพรุ่งนี้
17 พ.ค. 2559

แหล่งข่าวจากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.) เปิดเผยว่า กสทช.ได้รับการยืนยันล่าสุดจาก บริษัท แอดวานซ์ อินโฟร์ เซอร์วิส จำกัด (มหาชน)  หรือ ADVANC ว่าจะเข้าร่วมประมูลคลื่นความถี่ 900 MHz  โดยบริษัท แอดวานซ์ ไวร์เลสเน็ทเวอร์ค จำกัด (AWN) ซึ่งเป็นบริษัทในกลุ่มจะเป็นผู้ยื่นซองประกวดราคาในวันพรุ่งนี้ (18 พ.ค.) อย่างไรก็ตาม คาดว่า ADVANC จะแจ้งให้ตลาดหลักทรัพย์แห่งประเทศไทย (ตลท.) ทราบก่อนที่จะยื่นซองประมูล
โดยราคาหุ้น ADVANC ณ เวลา 11.27 น.อยู่ที่ 156 บาท ปรับตัวขึ้น 9.50 บาทหรือ 6.48% มูลค่าซื้อขาย 2.30 พันล้านบาท ทั้งนี้ ราคาหุ้นที่มีการปรับตัวขึ้นแรง เนื่องจากมีการคาดการณ์ว่าบริษัทไร้กังวลในเรื่องการเข้าประมูลเพราะไม่มีคู่แข่ง หลัง TRUE ถอนตัวไม่เข้าประมูล